Pogled na društvo

Često se znam pitati kako je novac nastao i zašto? Kako bi nam u životu bilo bez njega? Novac je izvor mnogih problema u današnjem svijetu. Pljačke, ubojstva, svađe, ratovi... Pravo pitanje je je li novac opće vrijedan svega toga.

Novac je veliki problem među mojim vršnjacima, a i drugom djecom. Uvijek gledamo tko će imati najbolji mobitel, najljepše tenisice, markiranu odjeću... Naravno, i ja sam ta koja želim imati to nešto posebno, ali mi nije previše važno. Svatko bi se trebao staviti u poziciju djeteta čiji roditelji i nisu baš najboljeg imovinskog stanja. Kako se to dijete osjeća okruženo društvom koje ima sve što poželi? Kako se osjećaju njegovi roditelji koji bi mu dali sve, a ne mogu? Sigurna sam da se nitko ne želi družiti s tim siromašnim djetetom i mislim da bismo trebali gledati kakva je čija duša, a ne kakav tko ima mobitel. Na televiziji često možemo vidjeti neki američki film u kojem razmažena djeca žive u raskošnoj kući i dobivaju sve što žele, a kada film završi prikazuju se reklame koje nas vuku u trgovačke centre, prodavaonice mobitela i najnovije tehnologije, butike... Sve je to postala neka normala današnjeg života, pogotovo sada, u ovo blagdansko vrijeme. Svako dijete od svojih roditelja očekuje nešto skupo i posebno pa se može pohvaliti kada ga prijatelji pitaju što je dobio za Božić. Roditelji puno puta skaču za željama svojeg djeteta, a djeca tako postaju manje sposobna za život i ne cijene prave vrijednosti. Jednog dana neće biti tih roditelja koji će im moći priuštiti markiranu odjeću i slično.

Kada sam bila manja, roditelji su mi znali reći da novac ne raste na stablu i drago mi je zbog toga što nisam mogla dobiti sve što sam poželjela. Sretna sam što ne živim u mjestu gdje je društvo već toliko pokvareno i u kojem se svi natječu tko će imati najbolje i najskuplje stvari, ali sam se mnogo puta susrela s takvim društvom i moram reći sa mi se stvarno činilo jadno. U životu ima mnogo važnijih stvari koje novac ne može kupiti i bogat je onaj tko ih ima.

Marta Pintarić, 2.a

Marta Pintarić 2.a